Mariusz Kwiecień
Mariusz Kwiecień er en polsk baryton. Han blev uddannet på Musikakademiet i Warszawa og debuterede i 1993 i Kraków som Æneas i Henry Purcells opera Dido og Æneas. I 1999 debuterede Mariusz Kwiecień på Metropolitan Opera som Kuligin in Janáčeks Katja Kabanova efter først at have sunget på de store operascener i Europa i Mozart-rollerne Grev Almaviva (Figaros bryllup), Guglielmo (Così fan tutte) og Don Giovanni.
I sin kometagtige karriere er det især titelrollerne i Don Giovanni, Eugen Onegin og Król Roger, der har gjort Mariusz Kwiecień verdensberømt. Han mestrer dog også roller i komiske operaer som Belcore i Elskovsdrikken og Malatesta i Don Pasquale, og takket være sin smukke, fleksible stemme og karismatiske sceneoptræden er han blevet en af sin generations mest populære sangere.
Mariusz Kwiecień indspillede i 2012 cd’en Slavic Heroes med polske, russiske og tjekkiske opera-arier og i 2010 en cd med sange af Frédéric Chopin sammen med sangerne Alexandra Kurzak og Goerner Nelson. Blandt dvd’erne bør nævnes Lucia di Lammermoor (2009) samt Eugen Onegin (2009) og (2014) og Don Pasquale (2011).